NFL maak geskiedenis met beamptes | Netwerk24
Die NFL het Maandagaand vir die eerste keer in sy geskiedenis 'n groep skeidsregters ingespan wat uitsluitlik uit swart personeel bestaan vir die Amerikaanse voetbalwedstryd tussen die Los Angeles Rams en die Tampa Bay Buccaneers.
Jerome Boger het die groep beamptes met die historiese geleentheid aangevoer. Foto: Getty Images
npa.org berig die groep beamptes, bestaande uit Barry Anderson, Julian Mapp, Carl Johnson, Dale Shaw, Anthony Jeffries en Greg Steed, is deur die skeidsregter Jerome Boger aangevoer.
Die NFL het verlede week sy planne bekendgemaak, 'n skuif wat deur die liga se visepresident, Troy Vincent, beskryf is as 'n "bewys van die ontelbare en onmeetbare bydraes deur swart beamptes aan ons sport, hul uitstaande vertonings, en die mag van inklusiwiteit wat die waarmerk is van hierdie groot spel".
Vyf lede van die groep werk gereeld saam. Johnson en Steed het hulle Maandagaand by die groep aangesluit vir die kragmeting tussen die twee mededingers om 'n plek in die uitspeelrondes.
Die groeplede het gesamentlik 89 seisoene se NFL-ervaring agter die blad en was in ses Super Bowls werksaam.
??: https://t.co/Q39c4bOet0 pic.twitter.com/oEzoWT2Zl2
Bruce Arians, die afrigter van die Buccaneers en 'n uitgesproke voorstander van diversiteit in die liga, het die besluit geloof.
"Dit moes al lankal gebeur het," sê Arians.
"Ek ken baie van hierdie ouens persoonlik. Hulle is uitstekende beamptes . . . Dit is 'n historiese geleentheid en ek dink dit is fantasties."
Die eerste swart beampte in enige groot sportsoort was Burl Toler, wat in 1965 deur die einste NFL aangestel is.